ROZHODNUTIE KOMISIE
zo 14. decembra 2006,
ktorým sa stanovujú príslušné úrovne emisií pridelené Spoločenstvu a každému jeho členskému štátu v rámci Kjótskeho protokolu podľa rozhodnutia Rady 2002/358/ES
[oznámené pod číslom K(2006) 6468]
(2006/944/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2002/358 z 25. apríla 2002, ktoré sa týka schválenia Kjótskeho protokolu k Rámcovému dohovoru Organizácie Spojených národov o klimatických zmenách a spoločnom plnení záväzkov z neho vyplývajúcich v mene Európskeho spoločenstva (1), a najmä na jeho článok 3,
keďže:
(1)
V prílohe II rozhodnutia 2002/358/ES sa stanovujú vyčíslené záväzky obmedzenia a zníženia emisií s cieľom stanoviť príslušné úrovne emisií pridelené Spoločenstvu a jeho členským štátom podľa článku 4 Kjótskeho protokolu. V prílohe B Kjótskeho protokolu sa stanovujú vyčíslené záväzky obmedzenia alebo zníženia emisií s cieľom stanoviť úrovne emisií pridelené členským štátom, ktoré k Spoločenstvu pristúpili po 25. apríli 2002, s výnimkou Cypru a Malty, ktoré dosiaľ nemajú vyčíslené záväzky obmedzenia alebo zníženia emisií v rámci Kjótskeho protokolu.
(2)
Príslušné úrovne emisií pridelené Spoločenstvu a jeho členským štátom, vyjadrené v tonách ekvivalentu oxidu uhličitého, sú stanovené v prílohe k tomuto rozhodnutiu. Tieto úrovne emisií sú vypočítané na základe revidovaných údajov o emisiách vo východiskovom roku, ktoré členské štáty predložili podľa článku 23 rozhodnutia Komisie 2005/166/ES z 10. februára 2005, ktorým sa stanovujú pravidlá vykonávajúce rozhodnutie Európskeho parlamentu a Rady 280/2004/ES týkajúce sa mechanizmu sledovania emisií skleníkových plynov v Spoločenstve a uplatňovania Kjótskeho protokolu (2), vynásobených vyčíslenými záväzkami obmedzenia alebo zníženia emisií stanovených v prílohe II k rozhodnutiu 2002/358/ES a v prílohe B ku Kjótskemu protokolu a vynásobených číslom päť, ktoré predstavuje päť rokov prvého obdobia viazanosti podľa protokolu.
(3)
V súlade s článkom 3 rozhodnutia 2002/358/ES musia množstvá pridelené Spoločenstvu a každému členskému štátu zodpovedať príslušnej úrovni emisií stanovenej v prílohe k tomuto rozhodnutiu.
(4)
Revízia emisných údajov za východiskový rok v rámci Kjótskeho protokolu, ktoré členské štáty predložili podľa článku 23 rozhodnutia 2005/166/ES, si vyžiadala prepočítanie, ktorého výsledkom bol aritmetický rozdiel 11 403 608 ton ekvivalentu oxidu uhličitého medzi množstvom prideleným Európskemu spoločenstvu a súčtom množstiev pridelených členským štátom uvedeným v prílohe II k rozhodnutiu 2002/358/ES. Tento rozdiel by sa mal uviesť Spoločenstvom ako jednotky množstva prideleného Spoločenstvom.
(5)
Akékoľvek zmeny konečnej úrovne emisií Spoločenstva a jeho členských štátov v dôsledku preskúmania úrovní emisií podľa článku 8 Kjótskeho protokolu by sa mali určiť prostredníctvom zmeny a doplnenia tohto rozhodnutia.
(6)
Opatrenia stanovené v tomto rozhodnutí sú v súlade so stanoviskom Výboru pre klimatické zmeny,
PRIJALA TOTO ROZHODNUTIE:
Článok 1
Príslušné úrovne emisií vyjadrené v tonách ekvivalentu oxidu uhličtého pridelené Spoločenstvu a členským štátom na prvé obdobie vyčísleného záväzku obmedzenia a zníženia emisií v rámci Kjótskeho protokolu sú stanovené v prílohe.
Článok 2
Rozdiel vo výške 11 403 608 ton oxidu uhličitého medzi úrovňou emisií Spoločenstva a súčtom úrovní emisií členských štátov uvedených v prílohe II rozhodnutia 2002/358/ES vydá Spoločenstvo ako jednotky prideleného množstva.
Článok 3
Toto rozhodnutie je určené členským štátom.
V Bruseli 14. decembra 2006